Diari Oficial de la Generalitat Valenciana


Sumari del DOGV 8448, del 20-12-2018 (2018/11729)

DECRET 31/2018, de 14 de desembre, del president de la Generalitat, pel qual es modifiquen els articles 1, 6, 9, 12 i 15 del Decret 9/2017, de 5 de juny, del president de la Generalitat, pel qual s'estableixen les bases reguladores per a la concessió de beques per a la realització d'estudis de postgrau en el Col·legi d'Europa.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2018/12/14/31/dof/vci/html**

### Dades del document

Número de DOGV
:   8448

Data del DOGV
:   20-12-2018

Secció del DOGV
:   I. DISPOSICIONS GENERALS

Número del document
:   2018/11292


Data del document
:   14-12-2018

Organisme emissor
:   Presidència de la Generalitat

Tipus de document
:   Decret

Anàlisi jurídica

 Descriptors 

:   * legislació

DECRET 31/2018, de 14 de desembre, del president de la Generalitat, pel qual es modifiquen els articles 1, 6, 9, 12 i 15 del Decret 9/2017, de 5 de juny, del president de la Generalitat, pel qual s'estableixen les bases reguladores per a la concessió de beques per a la realització d'estudis de postgrau en el Col·legi d'Europa. [2018/11024]  
PREÀMBUL  
  
El Decret 9/2017, de 5 de juny, del president de la Generalitat, pel qual s'estableixen les bases reguladores per a la concessió de beques per a la realització d'estudis de postgrau en el Col·legi d'Europa, va entrar en vigor l'endemà de la publicació en el Diari Oficial de la Generalitat Valenciana número 8067, de 21 de juny de 2017.  
En aplicació del Decret 9/2017, s'han efectuat diverses convocatòries de beques, i s'ha comprovat la necessitat de dotar de major claredat alguns dels articles, concretament els referits a l'objecte de la beca, determinats apartats del barem i del procediment d'avaluació, així com el relatiu a la determinació de la quantia de les beques a atorgar.  
  
Per tot això, es pretén modificar l'article 1 del decret esmentat, amb la finalitat de concretar l'objecte de les beques a concedir, per a la realització d'estudis de postgrau en el Col·legi d'Europa, d'acord amb el que es disposa en el preàmbul del mateix text.  
Es modifica el punt 1 apartat e de l'article 6, a fi de precisar la necessitat d'aportar els títols acreditatius dels coneixements d'idiomes, de conformitat amb l'article 9.2.b del decret.  
Així mateix, en el barem establit en l'article 9 és convenient modificar alguns aspectes perquè la seua aplicació siga més clara, precisa i d'acord amb la baremació i exigències del mateix Col·legi d'Europa. En concret, es modifiquen els apartats següents de l'article esmentat:  
En l'apartat 2.a.2 es concreta la necessitat que els altres títols acadèmics oficials aportats per les persones aspirants, que no constituïsquen un requisit, hauran d'estar directament relacionats amb l'objecte de la beca.  
L'apartat 2.a.3 que feia referència a les assignatures relacionades amb la beca a concedir, queda suprimit, ja que s'ha comprovat, després de diverses convocatòries, que, en atenció a l'especialització dels estudis aportats per totes les persones aspirants, no contribueix a discriminar en la puntuació total del barem de mèrits a aplicar.  
En l'apartat 2.b es concreta que únicament es valoraran els títols oficials de coneixement d'idiomes, i aquests referits únicament a l'anglés i francés, úniques llengües de comunicació utilitzades en el Col·legi d'Europa, institució on les persones adjudicatàries de les beques desenvoluparan els seus estudis de postgrau.  
L'apartat 2.d es modifica en el sentit d'adequar-ne el contingut a les beques actualment existents i a la seua estructura, alhora que es reconeixen les beques en institucions europees, més adequades amb els estudis a cursar en el Col·legi d'Europa.  
El nou apartat 6 de l'article 9 posa en relleu l'obligatorietat que les persones adjudicatàries de les beques hagen sigut prèviament seleccionades amb caràcter definitiu pel Col·legi d'Europa, motiu pel qual perdran el dret en el procediment de concessió de les beques en qualsevol moment del procediment en què el col·legi comunique la seua no inclusió en la llista definitiva de persones admeses.  
L'article 12.2 modifica el termini en què les persones beneficiàries han d'acceptar la concessió de la beca, termini que queda fixat en set dies des de l'adjudicació.  
Finalment, també es modifica l'article 15, quant a la determinació de l'import de la compensació al Col·legi d'Europa, la quantia del qual s'adaptarà anualment per la resolució de convocatòria a la previsió continguda en els pressupostos de la Generalitat.  
Per això, una vegada s'han complit els tràmits de l'article 43 de la Llei 5/1983, de 30 de desembre, del Consell, i en virtut de les facultats que em confereix la normativa citada, conforme amb el Consell Jurídic Consultiu de la Comunitat Valenciana,  
  
  
  
DECRETE  
  
Article únic. Objecte  
Es modifiquen els articles 1, 6, 9, 12 i 15 del Decret 9/2017, de 5 de juny, del president de la Generalitat, pel qual s'estableixen les bases reguladores per a la concessió de beques per a la realització d'estudis de postgrau en el Col·legi d'Europa, que queden redactats com es determina en l'annex d'aquest decret.  
  
  
DISPOSICIÓ ADDICIONAL  
  
Única. Despesa pública  
L'aprovació d'aquest decret no comporta, en si mateixa, obligacions econòmiques en els pressupostos de la Generalitat. No obstant això, la despesa corresponent de les convocatòries basades en aquest decret haurà d'estar dotada, en qualsevol cas, pels pressupostos de la Generalitat en l'exercici que procedisca.  
  
  
DISPOSICIONS FINALS  
  
Primera. Facultat de desplegament, interpretació i resolució d'incidències  
S'autoritza la persona titular de la Sotssecretaria de la Presidència de la Generalitat perquè adopte les mesures necessàries per a l'aplicació d'aquest decret.  
  
Segona. Entrada en vigor  
Aquest decret entrarà en vigor l'endemà de la publicació en el Diari Oficial de la Generalitat Valenciana.  
  
València, 14 de desembre de 2018  
  
El president de la Generalitat,  
XIMO PUIG I FERRER  
  
  
ANNEX  
  
Nova redacció dels articles 1, 6, 9, 12 i 15 del Decret 9/2017, de 5 de juny, del president de la Generalitat, pel qual s'estableixen les bases reguladores per a la concessió de beques per a la realització d'estudis de postgrau en el Col·legi d'Europa.  
  
1. L'article 1 queda amb la redacció següent:  
«Article 1. Objecte i durada  
1. L'objecte d'aquest decret és establir les bases reguladores per les quals ha de regir-se la concessió de les beques a joves graduats, per a la realització d'estudis de postgrau en el Col·legi d'Europa, formació que contribuirà a reforçar la presència de la Comunitat Valenciana en la Unió Europea, ja que estan directament relacionats amb les dimensions polítiques, jurídiques, econòmiques o internacionals de la integració europea.  
2. La durada serà de deu mesos, comptadors des de l'inici del curs en el Col·legi d'Europa.»  
  
2. La lletra e de l'apartat 1 de l'article 6 passa a tindre la redacció següent:  
«e) Còpia dels títols acreditatius del coneixement d'idiomes, d'acord amb el que es disposa en l'article 9.2.b d'aquest decret.»  
  
3. L'article 9 queda redactat de la manera següent:  
«Article 9. Avaluació  
1. Preselecció pel Col·legi d'Europa, d'acord amb els seus criteris de selecció.  
2. Avaluació de la comissió de valoració.  
Rebuts els resultats obtinguts en la fase anterior, la comissió de valoració avaluarà les persones aspirants preseleccionades, d'acord amb el barem següent:  
a) Expedient acadèmic.  
a.1) La puntuació assignada coincidirà amb la nota mitjana ponderada, inclosa en el certificat oficial que s'aporte, d'acord amb el que disposa l'article 5 del Reial decret 1125/2003, de 5 de setembre, pel qual s'estableix el sistema europeu de crèdits i el sistema de qualificacions en les titulacions oficials universitàries de caràcter oficial i validesa en tot el territori nacional, i dona lloc a una valoració entre 5 i 10 punts.  
  
a.2) Altres títols acadèmics oficials que no constituïsquen un requisit per a la concessió de les beques convocades, i que estiguen directament relacionats amb l'objecte de la beca. Es valoraran amb una puntuació màxima de 3 punts:  
Doctorat: 2 punts  
Màster: 2 punts  
Altres llicenciatures o graus: 1 punt  
b) Coneixement d'idiomes de la Unió Europea. Es valoraran únicament els títols oficials expedits per les escoles oficials d'idiomes, universitats i organismes oficials acreditats, respecte del coneixement dels idiomes anglés i francés, únics idiomes de comunicació utilitzats en el Col·legi d'Europa, i es computaran d'acord amb l'escala següent:  
  
- Nivell C2: 1 punt  
- Nivell C1: 0,75 punts  
- Nivell B2: 0,50 punts  
- Nivell B1: 0,25 punts  
La puntuació màxima que es podrà obtindre en aquest apartat serà de 2 punts, i en el cas que el coneixement d'un idioma s'acredite per mitjà del títol universitari i aquest títol haja sigut puntuat en l'apartat a.2 d'aquest barem, no es podrà computar dins d'aquest punt.  
c) Cursos de formació i perfeccionament relacionats amb l'objecte de les beques que es convoquen, que hagen sigut cursats o impartits per la persona interessada, que es valoraran amb un màxim de 4 punts, d'acord amb l'escala següent:  
- de 200 o més hores: 3 punts  
- de 100 o més hores: 2 punts  
- de 75 o més hores: 1,5 punts  
- de 50 o més hores: 1 punt  
- de 25 o més hores: 0,5 punts  
- de 15 o més hores: 0,2 punts  
Els cursos als quals haja assistit o haja impartit la persona interessada s'acreditaran per mitjà de la documentació que certifique que eren part de l'oferta formativa d'organismes oficials o centres de formació reconeguts, i es valoraran per una sola vegada, amb independència d'haver cursat o impartit successives edicions del mateix curs.  
d) Altres mèrits. Es valorarà, amb un màxim de 2 punts, l'acreditació dels mèrits següents, relacionats amb l'objecte de la beca convocada:  
- Altres beques realitzades durant els estudis universitaris: beques Jean Monnet de col·laboració o altres relacionades amb la integració europea: 0,5 punts.  
- Participació en projectes d'intercanvi internacional. Erasmus: 0,5 punts per semestre acadèmic.  
- Estada (stage) en institucions europees: 0,20 punts per mes.  
e) Entrevista/prova. La comissió avaluadora convocarà les persones preseleccionades. Versarà sobre la seua formació, trajectòria acadèmica i coneixements sobre la realitat europea. La puntuació obtinguda en aquest apartat no podrà superar el 30 % de la puntuació màxima que es puga obtindre per mitjà de la suma de la resta d'apartats d'aquest barem.  
3. En cas d'empat es resoldrà a favor de les persones que, en el moment de finalització del termini de presentació de les sol·licituds, hagen acreditat, per mitjà de l'oportú certificat expedit per l'òrgan competent, i per aquest ordre: tindre una discapacitat igual o superior al 33 %, ser víctima de violència de gènere o ser víctima d'alguna acció terrorista.  
Dins d'aquesta prelació, es considerarà la persona candidata que tinga la puntuació major obtinguda atenent els conceptes i per l'ordre següents:  
a) En primer lloc, qui haja obtingut major puntuació en l'apartat relatiu a l'entrevista.  
b) Si persisteix la igualtat, qui haja obtingut major puntuació en l'apartat relatiu a l'expedient acadèmic.  
4. Concloses aquestes fases, es publicarà durant un termini de 10 dies hàbils, la llista amb les persones que resulten beneficiàries de les beques, a fi que formulen les al·legacions que estimen oportunes.  
5. Transcorregut el termini d'al·legacions indicat en el punt anterior, es donarà per finalitzat el procés selectiu, i la comissió avaluadora, en el termini de 10 dies hàbils, elaborarà una proposta de resolució que serà elevada a la persona titular de Presidència de la Generalitat, o, si és el cas, a la persona titular de l'òrgan que tinguera delegada la competència per a resoldre, i que contindrà la relació de persones beneficiàries de les beques, una borsa de reserva constituïda amb les persones aspirants que no resulten adjudicatàries, prioritzada per ordre de puntuació, i, si escau, una relació de les exclusions que pogueren produir-se.  
  
6. En qualsevol moment del procediment de selecció en què el Col·legi d'Europa comunique la llista definitiva de les persones admeses, tota persona aspirant que no estiga inclosa en aquesta perdrà el dret automàticament en aquest procediment.»  
  
4. L'apartat 2 de l'article 12, passa a tindre la redacció següent:  
«2. Les persones beneficiàries estan obligades a acceptar la concessió de la beca en el termini de set dies des de l'adjudicació d'aquesta, i s'entendrà que renuncien si no compleixen aquest requisit.»  
  
5. L'article 15 passa a tindre la redacció següent:  
«Article 15. Dotació  
Les beques se substanciaran per mitjà de l'exempció a la persona adjudicatària de part del pagament de l'import corresponent a les despeses de matrícula, allotjament i manutenció, i es compensarà el Col·legi d'Europa d'aquestes despeses, contra la justificació de la matriculació i incorporació efectiva de la persona becària en aquest col·legi.  
L'import de la compensació esmentada es concretarà en la resolució de convocatòria de les beques, i haurà d'estar dotat, en qualsevol cas, pels pressupostos de la Generalitat de l'exercici corresponent.»


Còpia Permalink ELI